Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. KUNSILL TAL-UNJONI EWROPEA MT Brussell, 26 ta' Mejju 2009 10271/1/09 REV 1 (Presse 153) P 63/09 Dikjarazzjoni mill-Presidenza f'isem l-Unjoni Ewropea dwar it-test nukleari mwettaq mir-Repubblika Demokratika tal-Poplu tal-Korea fil-25 ta' Mejju 2009. L-Unjoni Ewropea tikkundanna bil-qawwa t-test ta' apparat ta' splussiv nukleari li twettaq mir-Repubblika Demokratika tal-Poplu tal-Korea (RDPK) fil-25 ta' Mejju 2009. Tali test jimmina l-istabbiltà fil-peni żola Koreana u fir-reġjun u jirrappreżenta theddida għall-paċi u s-sigurtà internazzjonali. Huwa ksur ċar tar-Riżoluzzjoni 1718 tal-Kunsill tas-Sigurtà tan-NU u tal-ftehim inter-Korean ta' Diċembru 1991. L-UE qiegħda tikkonsulta u tikkoopera mill-qrib mas-sħab internazzjonali tagħha f'reazzjoni għal dan l-att. L-UE tħeġġeġ bil-qawwa lill-RDPK biex iżżomm lura minn tali attivitajiet, biex tirrinunzja għall-armi nukleari u biex tirritorna immedjatament u mingħajr prekondizzjonijiet għat-Taħdidiet bejn Sitt Partijiet u taħdem favur l-implimentazzjoni tad-Dikjarazzjoni Konġunta ta' Settembru 2005. L-UE tappella lill-RDPK biex terġa' tikkonforma mal-obbligi ta' salvagwardja tat-Trattat dwar in-Non-Proliferazzjoni tal-Armi Nukleari u tal-Aġenzija Internazzjonali tal-Enerġija Atomika. Il-Pajjiżi Kandidati t-Turkija, il-Kroazja* u dik li kienet ir-Repubblika Jugoslava tal-Maċedonja, il-Pajjiżi tal-Proċess ta' Stabbilizzazzjoni u Assoċjazzjoni u kandidati potenzjali l-Albanija, il-Bosjna-Ħerzegovina, il-Montenegro, is-Serbja u l-pajjiżi tal-EFTA membri taż-Żona Ekonomika Ewropea l-Islanda, il-Liechtenstein u n-Norveġja, kif ukoll l-Ukraina, ir-Repubblika tal-Moldova, l-Armenja u l-Ġeorġja jallinjaw ruħhom ma' din id-dikjarazzjoni. * Il-Kroazja u dik li kienet ir-Repubblika Jugoslava tal-Maċedonja jkomplu jagħmlu parti mill-Proċess ta' Stabbilizzazzjoni u Assoċjazzjoni.